## Zakon o izmjenama i dopunama Zakona o izvozu robe s dvojnom namjenom

### NN 84/2008 (18.7.2008.), Zakon o izmjenama i dopunama Zakona o izvozu robe s dvojnom namjenom

# HRVATSKI SABOR

2721

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O IZVOZU ROBE S DVOJNOM NAMJENOM

Proglašavam Zakon o izmjenama i dopunama Zakona o izvozu robe s dvojnom
namjenom, kojega je Hrvatski sabor donio na sjednici 2. srpnja 2008. godine.
Klasa: 011-01/08-01/85
Urbroj: 71-05-03/1-08-2
Zagreb, 9. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O IZVOZU ROBE S DVOJNOM NAMJENOM

Članak 1.

U Zakonu o izvozu robe s dvojnom namjenom (»Narodne novine«, br. 100/04.)
članak 1. mijenja se i glasi:
»Ovim se Zakonom utvrđuju uvjeti za izvoz i provoz robe s dvojnom namjenom,
pružanje brokerskih usluga i tehničke pomoći u svezi s robom s dvojnom namjenom,
nadležnosti tijela državne uprave u provedbi ovoga Zakona, prava i obveze
izvoznika koji obavljaju izvoz robe s dvojnom namjenom i pružatelja brokerskih
usluga i tehničke pomoći u svezi s robom s dvojnom namjenom.«
Članak 2.
U članku 2. podstavku 3. na kraju rečenice točka se zamjenjuje zarezom i dodaju
se podstavci 4., 5., 6. i 7. koji glase:
»- provoz znači kretanje robe s dvojnom namjenom preko carinskog područja
Republike Hrvatske, koja ulazi u područje te se prevozi kroz njega s namjerom
njegova napuštanja,
– brokerske usluge znače pregovaranje ili ugovaranje poslova za kupovinu,
prodaju ili nabavu robe s dvojnom namjenom navedenu u propisu iz članka 3. ovoga
Zakona iz jedne strane države u bilo koju drugu stranu državu, prodaja i
kupovina robe s dvojnom namjenom navedena u propisu iz članka 3. ovoga Zakona
koja se nalazi u jednoj stranoj državi za prijenos u drugu stranu državu. U
smislu ovoga Zakona brokerskim uslugama ne smatraju se pomoćne usluge. Pomoćne
usluge su prijevozništvo, financijske usluge, osiguranje ili reosiguranje i
oglašavanje ili promidžba,
– broker je pravna ili fizička osoba – obrtnik sa sjedištem na teritoriju
Republike Hrvatske koji pruža brokerske usluge,
– tehnička pomoć znači svaku tehničku potporu u svezi s popravkom, razvojem,
proizvodnjom, sastavljanjem, testiranjem, održavanjem ili bilo koju drugu
tehničku pomoć koja može imati oblik upute, osposobljavanja, prijenosa poslovnog
znanja ili stručnih ili savjetodavnih usluga. Tehnička pomoć uključuje usmene
oblike pomoći.«
Članak 3.
U članku 5. stavci 2. i 3. mijenjaju se i glase:
»(2) Izvozna dozvola potrebna je i kad se radi o izvozu robe s dvojnom namjenom
koja nije navedena u propisu iz članka 3. ovoga Zakona, ali je Ministarstvo
obavijestilo izvoznika:
– o robi s dvojnom namjenom koja jest ili bi mogla biti, u cijelosti ili u
dijelovima, upotrijebljena za razvoj, proizvodnju, upravljanje, djelovanje,
održavanje, skladištenje, otkrivanje, identifikaciju ili širenje kemijskog,
biološkog ili nuklearnog oružja ili drugih nuklearnih eksplozivnih naprava,
odnosno za razvoj, proizvodnju, održavanje i skladištenje projektila koji su
sposobni nositi kemijsko, biološko ili nuklearno oružje ili druge nuklearne
eksplozivne naprave,
– o robi s dvojnom namjenom koja je namijenjena ili nabavljena u državi prema
kojoj se provode sankcije Vijeća sigurnosti UN-a, odnosno akcije na temelju
odluke Organizacije za europsku sigurnost i suradnju (OESS) ili Europske unije,
a koja je ili bi mogla biti namijenjena, u cijelosti ili samo dijelom, za
krajnju uporabu u vojne svrhe. Za potrebe ovog stavka »krajnja uporaba u vojne
svrhe« znači:
a) uključivanje u robu vojne namjene iz Popisa robe s vojnom namjenom;
b) korištenje za opremu za proizvodnju, ispitivanje ili analizu i njihove
komponente, za razvoj, proizvodnju ili održavanje robe vojne namjene iz Popisa
robe s vojnom namjenom;
c) korištenje bilo koje nedovršene robe u postrojenju za proizvodnju robe vojne
namjene iz Popisa robe s vojnom namjenom.
– o robi s dvojnom namjenom koja jest ili bi mogla biti, u cijelosti ili u
dijelovima, upotrijebljena kao dijelovi ili komponente robe s vojnom namjenom iz
Popisa robe s vojnom namjenom koja je izvezena iz Republike Hrvatske bez izvozne
dozvole ili suprotno izdanoj izvoznoj dozvoli.
(3) Ako izvoznik zna ili bi morao znati da roba koju namjerava izvoziti nije
navedena u propisu iz članka 3. ovoga Zakona, a namijenjena je u cijelosti ili u
dijelovima za bilo koju od namjena navedenih u stavku 2. ovoga članka, mora o
tome obavijestiti Ministarstvo koje će odlučiti je li za taj izvoz potrebna
izvozna dozvola. Roba s dvojnom namjenom može se izvoziti samo nakon što
Ministarstvo odobri izvoznu dozvolu ili odluči da takva dozvola nije potrebna.«
Članak 4.
Iza članka 5. dodaju se naslovi i članci 5.a, 5.b i 5.c koji glase:
»Provoz
Članak 5.a
(1) Ministarstvo može zabraniti provoz robe s dvojnom namjenom koja je navedena
u propisu iz članka 3. ovoga Zakona ako roba jest ili bi mogla biti, u cijelosti
ili djelomično, korištena u svrhe navedene u članku 5. stavku 2. ovoga Zakona.
Kod odlučivanja o takvoj zabrani Ministarstvo mora uzeti u obzir obveze i
odgovornosti koje je Republika Hrvatska preuzela kao članica međunarodnih
ugovora ili kao članica međunarodnih režima o neširenju oružja masovnog
uništenja.
(2) Prije odluke o zabrani provoza, u posebnim slučajevima Ministarstvo može
propisati uvjete za dozvolu određenog provoza robe s dvojnom namjenom koja je
navedena u propisu iz članka 3. ovoga Zakona ako roba jest ili bi mogla biti u
cijelosti korištena u svrhe navedene u članku 5. stavku 2.
(3) O zabrani provoza robe s dvojnom namjenom Ministarstvo je obvezno, bez
odgađanja, izvijestiti Ministarstvo financija – Carinsku upravu Republike
Hrvatske.
Brokerske usluge
Članak 5.b
(1) Za brokerske usluge s robom s dvojnom namjenom koja je navedena u propisu iz
članka 3. ovoga Zakona potrebna je dozvola ako je Ministarstvo obavijestilo
brokera da roba s dvojnom namjenom jest ili bi mogla biti, u cijelosti ili u
dijelovima, namijenjena u svrhe koje su navedene u članku 5. stavku 2. podstavku
1. ovoga Zakona.
(2) Ako broker zna ili bi mogao znati da roba koja je navedena u propisu iz
članka 3. ovoga Zakona, a za koju on nudi pružanje brokerskih usluga je, u
cijelosti ili u dijelovima, namijenjena u svrhe koje su navedene u članku 5.
stavku 2. podstavku 1. ovoga Zakona mora o tome obavijestiti Ministarstvo koje
će odlučiti je li za tu brokersku uslugu potrebna dozvola. Brokerska usluga može
se pružiti samo nakon što Ministarstvo odobri brokersku uslugu, ili odluči da
takva dozvola nije potrebna.
Tehnička pomoć
Članak 5.c
(1) Za tehničku pomoć koju pravne osobe, fizičke osobe – obrtnici i fizičke
osobe pružaju izvan teritorija Republike Hrvatske potrebna je dozvola ako ih je
Ministarstvo obavijestilo da se tehnička pomoć namjerava koristiti u svrhe koje
su navedene u članku 5. stavku 2. ovoga Zakona.
(2) Ako pravna osoba, fizička osoba – obrtnik ili fizička osoba zna ili bi mogla
znati da je tehnička pomoć, koju namjerava pružiti, namijenjena u svrhe koje su
navedene u članku 5. stavku 2. ovoga Zakona, mora o tome obavijestiti
Ministarstvo koje će odlučiti je li za tu tehničku pomoć potrebna dozvola.
Tehnička pomoć može se pružiti samo nakon što Ministarstvo odobri tehničku
pomoć, ili odluči da takva dozvola nije potrebna.
(3) Stavak 1. i 2. ovoga članka ne primjenjuje se ako je tehnička pomoć pružena
u obliku informacije koja je u »javnom vlasništvu« ili je dio »temeljnih
znanstvenih istraživanja«.«
Članak 5.
U članku 6. stavku 1. i 2. iza riječi: »dozvole« dodaju se riječi: »te dozvole
za pružanje brokerskih usluga i tehničke pomoći«.
Članak 6.
U članku 7. stavku 1. iza riječi: »dozvolu« dodaju se riječi: »te dozvolu za
pružanje brokerskih usluga i tehničke pomoći«.
Stavak 5. mijenja se i glasi:
»"(5) Ministar donosi poslovnik o radu povjerenstva kojim će propisati način
rada i odlučivanja povjerenstva nakon pribavljenog mišljenja nadležnih tijela.«
Članak 7.
U članku 8. stavku 1. iza riječi: »dozvolu« dodaju se riječi: »te dozvole za
pružanje brokerskih usluga i tehničke pomoći«, a iza riječi: »izvoz« briše se
točka te se dodaju riječi: »odnosno pruženu brokersku uslugu ili tehničku
pomoć.«.
Članak 8.
U članku 9. stavku 1. i 2. iza riječi: »dozvole« dodaju se riječi: »te dozvole
za pružanje brokerskih usluga i tehničke pomoći«.
Članak 9.
U članku 10. stavku 1. iza riječi: »dozvole« dodaju se riječi: »te dozvole za
pružanje brokerskih usluga i tehničke pomoći«.
U stavku 1. podstavku 3. iza zareza dodaju se riječi: »ili u suprotnosti s
načelima Kodeksa ponašanja Europske unije za izvoz oružja,«.
Članak 10.
U članku 12. stavku 1. iza riječi: »dozvole« dodaju se riječi: »te dozvole za
pružanje brokerskih usluga i tehničke pomoći«.
U stavku 2. iza riječi: »dozvolu« dodaju se riječi: »te dozvolu za pružanje
brokerskih usluga i tehničke pomoći«.
Članak 11.
U članku 13. stavku 1. iza riječi: »namjenom« stavlja se zarez i dodaju se
riječi »te s pružanjem brokerskih usluga i tehničke pomoći«, a iza riječi »robe«
dodaju se riječi: »i usluge«.
U podstavku 5. na kraju rečenice točka se zamjenjuje zarezom i dodaje se
podstavak 6. koji glasi:
»– opis tehničke pomoći te puni naziv i adresu primatelja usluge.«
Članak 12.
U članku 14. stavku 1. i 2. riječi: »pet dana« zamjenjuju se riječima: »osam
dana«.
Članak 13.
U članku 15. stavku 1. iza riječi: »dozvola« dodaju se riječi: »te dozvola za
pružanje brokerskih usluga i tehničke pomoći«.
Članak 14.
U članku 17. stavku 2. iza riječi: »izvoza« dodaju se riječi: »i pružanja
brokerskih usluga i tehničke pomoći«.
Članak 15.
Iznad članka 18. dodaje se naslov: »Prekršaji«.
U članku 18. stavku 1. podstavku 3. na kraju rečenice točka se zamjenjuje
zarezom i dodaju se podstavci 4. i 5. koji glase:
»– provozi robu s dvojnom namjenom suprotno odredbama članka 5.a ovoga Zakona,
– obavlja brokerske usluge i tehničku pomoć suprotno odredbama članka 5.b i 5.c
ovoga Zakona.«
Članak 16.
Iza članka 18. dodaje se naslov i članak 18.a koji glase:
»Kazneno djelo
Članak 18.a
(1) Tko izveze robu s dvojnom namjenom bez izvozne dozvole (članak 5. stavak 1.,
2. i 3.), ne obavijesti Ministarstvo da je riječ o robi s dvojnom namjenom
(članak 5. stavak 3.) ili ne obavijesti Ministarstvo o promjeni u vezi s
namjeravanom krajnjom upotrebom robe s dvojnom namjenom do koje je došlo nakon
što je izvozna dozvola izdana (članak 14. stavak 2.) u mjeri koja može ugroziti:
– izvršavanje međunarodnih obveza Republike Hrvatske, posebno sankcija,
– vanjskopolitičke interese Republike Hrvatske, kaznit će se kaznom zatvora od
šest mjeseci do pet godina.
(2) Ako je kaznenim djelom iz stavka 1. ovoga članka prouzročena smrt više osoba
ili je prouzročena imovinska šteta velikih razmjera, počinitelj će se kazniti
kaznom zatvora najmanje pet godina.«
Članak 17.
U članku 19. stavku 1. dodaje se novi podstavak 1. koji glasi:
»- postupa suprotno izdanoj uvoznoj potvrdi o robi s dvojnom namjenom (članak
11. stavak 1.),«.
Dosadašnji podstavci 1. i 2. postaju podstavci 2. i 3.
Članak 18.
Poslovnik iz članka 7. stavka 5. ovoga Zakona ministar će donijeti u roku od 30
dana od dana stupanja na snagu ovoga Zakona.
Članak 19.
Ovaj Zakon stupa na snagu osmoga dana od dana objave u »Narodnim novinama«.
Klasa: 331-02/08-01/01
Zagreb, 2. srpnja 2008.

HRVATSKI SABOR
Predsjednik
Hrvatskoga sabora
**Luka Bebić, v. r.**

Zakon, NN 84/2008-2721
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)